b'\n_START_ARTICLE_\nFriedrich Olbricht\n_START_SECTION_\n\xc5\xbdivljenjepis\n_START_PARAGRAPH_\nPo kon\xc4\x8dani maturi na gimnaziji v Bautznu je leta 1907 vstopil v armado kraljevine Sa\xc5\xa1ke kot fahnenjunker. V letih 1914\xe2\x88\x921918 je sodeloval v prvi svetovni vojni in bil leta 1919 kot stotnik sprejet v Reichswehr. Od leta 1926 je deloval na obrambnem ministrstvu v oddelku Tuje vojske kjer so spremljali in zbirali informacije o vojskah drugih dr\xc5\xbeav. Leta 1933 je postal na\xc4\x8delnik \xc5\xa1taba 4. divizije v Dresdenu. Leta 1935 je postal na\xc4\x8delnik \xc5\xa1taba IV. armadnega korpusa v Dresdenu, leta 1938 pa je prevzel vodenje 24. pehotne divizije._NEWLINE_Na za\xc4\x8detku druge svetovne vojne leta 1939 je s svojo divizijo sodeloval v napadu na Poljsko, in bil za svoje zasluge odlikovan z vite\xc5\xa1kim kri\xc5\xbecem \xc5\xbeeleznega kri\xc5\xbea. Petnajstega februarja 1940 je sledilo napredovanje v \xc4\x8din generala pehote._NEWLINE_Spadal je v krog zarotnikov, ki so na\xc4\x8drtovali in izvedli atentat na Hitlerja 20. julija 1944. Zaradi spodletelega atentata je bil v no\xc4\x8di iz 20. na 21. julij na dvori\xc5\xa1\xc4\x8du Bendlerblocka v Berlinu skupaj z nekaterimi ostalimi zarotniki na ukaz generalpolkovnika Fromma ustreljen.'